CELEX: C2006/048/76
Language: da
Date: 2006-02-25 00:00:00
Title: Sag T-437/05: Sag anlagt den  15. december 2005  — Brink's Security Luxembourg mod Kommissionen

25.2.2006   
            
            
               DA
            
            
               Den Europæiske Unions Tidende
            
            
               C 48/39
            
         Sag anlagt den 15. december 2005 — Brink's Security Luxembourg mod Kommissionen
   (Sag T-437/05)
   (2006/C 48/76)
   Processprog: fransk
   Parter
   
      Sagsøger: Brink's Security Luxembourg SA (Luxembourg) (ved: avocat Christian Point)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Den foreliggende sag antages til realitetsbehandling, og der gives sagsøgeren medhold.
            
         
               —
            
            
               Beslutningen om afslag på tildeling af kontrakten, dvs. Kommissionens ensidige beslutning om ikke at tildele kontrakten til Brink's Security Luxembourg, annulleres.
            
         
               —
            
            
               Tilslagsbeslutningen, dvs. Kommissionens ensidige beslutning om at tildele kontrakten til Group 4 Falck Luxembourg, annulleres.
            
         
               —
            
            
               Kommissionens stiltiende beslutning om afvisning af at trække de to nævnte beslutninger tilbage annulleres.
            
         
               —
            
            
               Kommissionens to svarskrivelser af henholdsvis 7. december og 14. december 2005 på sagsøgerens anmodninger om oplysninger i medfør af artikel 149, stk. 3, i forordningen om gennemførelse af finansforordningen annulleres.
            
         
               —
            
            
               Kommissionen tilpligtes at betale sagsøgeren 1 000 000 EUR i erstatning for det ideelle og materielle tab, sagsøgeren har lidt som følge af den anfægtede beslutnings ulovlighed, idet dette beløb er fastsat foreløbigt og efter ret og rimelighed.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Det forelæggende søgsmåls genstand er, at både Kommissionens beslutning om afvisning af et bud, der var afgivet af sagsøgeren inden for rammerne af udbud nr. 16/2005/OIL (ydelser i form af overvågning og opsyn med bygningerne), annulleres, og at beslutningen om tildeling af kontrakten til et konkurrerende selskab annulleres.
   De argumenter, sagsøgeren gør gældende til støtte for sine annullationspåstande, kan i det væsentligste geninddeles i syv anbringender.
   Med sit første anbringende gør sagsøgeren gældende, at der er sket en tilsidesættelse af lighedsprincippet og princippet om forbud mod forskelsbehandling, for så vidt som Kommissionen har krævet et års anciennitet for de arbejdstagere, som hver tilbudsgiver skulle ansætte under kontrakten, hvilket ifølge sagsøgeren — eftersom denne i lang tid havde udvalgt og ansat sit personale — har stillet sagsøgeren ufordelagtigt i forhold til de andre tilbudsgivere, som kan ansætte folk, der har minimumsancienniteten, og nå frem til en lønudgift, der ligger under den, der gør sig gældende for sagsøgeren.
   Sagsøgeren gør med sit andet anbringende gældende, at Kommissionen har tilsidesat bestemmelserne i direktiv 2001/23/EF (1). Dette anbringende støtter sig på to led: den påståede lovstridighed af det bud, som Kommissionen gav tilslag, for så vidt som dette bud ikke garanterede genansættelse af sagsøgerens ansatte eller i øvrigt ikke sikrede, at disses rettigheder blev opretholdt fuldt ud. Sagsøgeren gør gældende, at Kommissionens beslutning om tildeling af kontrakten har været ulovlig lige fra sin vedtagelse, eftersom tilsidesættelsen af arbejdsretten bliver en skriftlig del af det antagne bud.
   Det tredje anbringende er, at der er sket en tilsidesættelse af lighedsprincippet for så vidt som den valgte tilslagsmodtager på tidspunktet for afgivelsen af sit bud besad særlige oplysninger om sagsøgeren, navnlig vedrørende omsætning pr. kunde og pr. opgave, vedrørende kontrakter og datoerne for deres udløb, prisanalyser og disses omkostninger, hvilket er opnået i kraft af fusionering med sagsøgerens gamle moderselskab. Efter sagsøgerens mening har dette gjort konkurrenten i stand til at udarbejde et bud, der var fordelagtigt i forhold til sagsøgerens eget bud.
   Med det fjerde anbringende gør sagsøgeren gældende, at der er sket en tilsidesættelse af Kommissionens Generaldirektorats IV's beslutning af 28. maj 2004 (2) og af de regler, der har til formål at sikre, at der ikke sker konkurrenceforvridning, for så vidt som Kommissionen ved den i den foreliggende sag anfægtede beslutning har tilladt erhvervelse af aktiver, som den gruppe, den udvalgte tilbudsgiver tilhører, var forpligtet til at sælge ved den fusion, der blev givet tilladelse til ved beslutningen af 28. maj 2004.
   Det femte anbringende er, at der er sket en tilsidesættelse af begrundelsespligten, af princippet om klarhed og åbenhed og af retten til aktindsigt i fællesskabsinstitutionernes dokumenter. Sagsøgeren har gjort gældende, at Kommissionen på trods af flere skriftlige anmodninger med urette kun har udleveret en kort forklaring af grundene til beslutningen, nærmere bestemt en fortegnelse med en sammenligning af budene.
   Sagsøgeren gør ligeledes gældende, at der er sket en tilsidesættelse af udbudsregler, en fejlfortolkning af udbudsmaterialet og en åbenbar fejlvurdering for så vidt angår analysen og evalueringen af udbuddets tredje kvalitetskrav vedrørende sikkerhedsmedarbejdernes frivillige grunduddannelse i førstehjælp og/eller som redder. Sagsøgeren anfører at være i besiddelse af bevis for, at den af Kommissionen valgte tilbudsgiver ikke råder over alle de medarbejdere, som man tilbød at ville anvende ved gennemførelsen af kontrakten.
   Med det sidste anbringende gør sagsøgeren gældende, at der er sket en tilsidesættelse af princippet om åbenhed og klarhed og af borgernes ret til aktindsigt i institutionernes dokumenter, for så vidt som Kommissionen har nægtet sagsøgeren oplysninger om sammensætningen af udvælgelses- og tilslagskomiteerne.
   Sagsøgeren kræver derudover, idet den her henviser til princippet om erstatningsansvar uden for kontrakt, genoprettelse af det tab, som sagsøgeren anfører at have lidt som følge af Kommissionens ulovlige adfærd ved den pågældende procedure for indgåelse af kontrakt.
   
      (1)  Direktiv 2001/23/EF af 12.3.2001 om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder eller bedrifter eller af dele af virksomheder eller bedrifter.
   
      (2)  Kommissionens beslutning af 28.5.2004 om en fusions forenelighed med det fælles marked (Sag IV/M.3396 – Group 4 Falck/Securicor (4064) på grundlag af Rådets forordning (EØF) nr. 4064/89).